Am 21. Juni 1941 isch dr Russlandfeldzug losganga. Ibr 3 Milliona deitsche Soldade hen von dr Oschtsee bis nach Rumänien na agriffa. Bis zom Dezember senn se fascht bis nach Moskau komma on henn ibr a Million Russa gfangagnomma. Aber no isch dr Wintr komma on die Russa hen dr Vormarsch ufhalde kenna. Im negschta Sommer hen die Deitsche no amol agriffa aber sin au blos bis an d'Wolga komma wo in Stalingrad d 6. Armee eigschlossa wora isch. Im  Februar 1943 hot dr Kessl von Stalingrad ufgä on ibr 90.000 deitsche Soldata sin in Gfangaschaft grota. Dr Fall fo Stalingrad wird fo manche Hischtoriker als dr Wendepunkt vom Zwoita Weltkrieg agsä. D Wehrmacht hot im Sommer 1943 an letschta Vrsuch gmacht, d Rode Armee zom schlaga, abr in dr Schlacht fo Kursk sen se an dr Verteidigungsstellige fo d'Russa gschaidert. Jetzt isch klar gwä, das d Deitsche d Krieg nemma gwänna kenna. Bis zom Sommer 1944 hen se no einigermasse kenne sich verteidiga, abr als am 22.  Juni 1944 d'Russa uf broida Front agriffe hen, isch d'Herresgruppe Mitte komblet zamabrocha und d'Rode Armee isch im August vor Warschau gschdanda und hot im Oktober zom erschta Mol deitsches Gebiet beträda. Wi se no im März 1945 ibr d'Odr komma sen, hot Wehrmacht fascht nix me do kenna, om se ufzhalda. On am 2. Mai hen se no Berlin eignomma. A Woch schbädr hot no d'Wehrmacht au kapituliert ond dr Krieg ischt aus gwea.